杨基
发衡州（一本题作《白发》）
五日白一发，十日皱一肤。
人生冰雪容，终作靴纹粗。
今朝清镜中，已与昨日殊。
不忧须眉苍，但恐皮肉枯。
肉枯亦常理，所念非壮图。
有亲恩最深，抚养劳勤劬。
怜我幼失怙，爱我如掌珠。
斯恩未及报，不敢忘须臾。
书来得凶问，哀顿空号呼。
衣衾与棺敛，弗得亲走趋。
家山在万里，那能返故都。
树头哑哑啼，愧杀返哺乌。
有子初学言，行步要母扶。
已解索梨栗，未知识之无。
重在托宗祀，岂暇问贤愚。
弟妹皆漂零，远在天一隅。
仲氏久无信，梦中时友于。
艰难斥卤滨，何以保微躯。
计工当已还，母乃东归吴。
童仆各分飞，仅有赤脚奴。
竛竮苦肺疾，终夜声呜呜。
怜渠亦解事，剪伐供樵苏。
异乡骨肉远，赖此相支吾。
嗟我客梁楚，只身亦崎岖。
白昼畏豺虎，夜防狸与狐。
所赖筋力强，窜伏幸无虞。
今年觉衰倦，自怯行远途。
东风洞庭波，落日青草湖。
鱼龙来欺人，烟涛惨模糊。
兹晨过衡阳，霁景差可娱。
桃花白练带，春水绿菰蒲。
感此颜色妍，暂使忧心苏。
万事信有命，抚膺长叹吁。